Eduskunnan toisen varapuhemiehen Juho Eerolan (ps) erityisavustajaksi nimitettiin Eerolan bändin kitaristi.

Juho Eerola löysi itselleen erityisavustajan omasta bändistään. Samppa Toivonen

Eduskunnan hallinto- ja palveluosaston toimittaman nimitysmuistion mukaan Eerolan erityisavustajaksi on nimitetty Ilari van der Steen, kotkalainen poliisi.

Nimitysmuistion mukaan van der Steen aloittaa tehtävässään syyskuun alussa.

Eerola ja van der Steen tuntevat toisensa hyvin, sillä van der Steen on Eerolan Suuri tuntematon -yhtyeen kitaristi ja säveltäjä. Eerola toimii yhtyeen laulajana. Yhtye on julkaissut kaksi albumia.

Van der Steen on ammatiltaan poliisi. Hän toimii Kaakkois-Suomen poliisilaitoksella komisariona valvonta- ja hälytystoimintasektorilla.

Varapuhemiehen erityisavustajan palkka on 6 466 euroa kuukaudessa. Se on lähes saman verran kuin ensimmäisen kauden kansanedustajalla (6 614 euroa).

Juho Eerola vieraili Tartu mikkiin -ohjelmassa eduskunnan karaokekerhon edustajana vuonna 2013. Mika Kanerva

Eduskunnan pääsihteeri yllättyi

Eduskunnan pääsihteeri Maija-Leena Paavola, joka nimitti van der Steenin tehtävään, ei tiennyt Eerolan ja van der Steenin yhteydestä siviilielämässä.

– Kuulen ensimmäisen kerran, että hän on tässä bändissä, Paavola sanoo.

Paavola varoo ottamasta asiaan kantaa, koska hän ei tiedä, minkälaisesta bändistä on kyse ja kuinka läheinen Eerolan ja van der Steenin keskinäinen suhde on.

Paavolan mukaan eduskunnan kanslia ei puutu puhemiehistön erityisavustajien valintaan.

– He valitsevat avustajansa ihan itse.

Eduskunnan puhemies Matti Vanhasen (kesk) erityisavustajana aloitti 7. kesäkuuta Jari Flinck.

Ensimmäisen varapuhemies Tuula Haataisen (sd) erityisavustajana aloitti 1. elokuuta Timo Nevaranta.

Flinckin palkka on 7 127 euroa ja Nevarannan 6 466 euroa kuukaudessa.

Turvapaikanhakijat yhdistivät

Eerola kertoo omilla verkkosivuillaan perustaneensa Suuri Tuntematon -yhtyeen van der Steenin kanssa jo 2000-luvun alkupuolella.

– Suuri Tuntematon sai alkunsa kun minä ja Ilari van der Steen kohdattiin turvapaikanhakijoiden vastaanottokeskuksessa joskus reilut kymmenen vuotta sitten. Minä olin pakolaisohjaaja, Ilari puolestaan ulkomaalaisasioita hoitanut poliisi, Eerola kirjoitti vuonna 2013.

Eerolan mukaan hän harkitsi tehtävään kolmea vaihtoehtoa, joista kaksi muuta tulivat puolueen sisältä. Pitkän harkinnan jälkeen Eerola päätyi bändinsä kitaristiin.

– Päädyin Ilariin lopulta sen tähden, että olen tuntenut hänet 20 vuotta, Eerola sanoo.

Eerolan mukaan van der Steen tulee perussuomalaisten ulkopuolelta.

– Hän ei ole ollut ehdokkaana tai puolueen toiminnassa mukana.

”Tiedän, mitä odottaa”

Eerola kertoo yrittäneensä selvittää, mitä varapuhemiesten erityisavustajat ovat aiemmin tehneet, mutta mitään kovin selkeää tehtävänkuvaa ei ollut määritelty.

Ymmärrätkö, että se saattaa näyttää jonkun silmään vähän hassulta, että nimityttää bändikaverin erityisavustajakseen?

– No, aivan varmasti. On täysin selvää, että olisin valinnut erityisavustajakseni kenet tahansa, se olisi näyttänyt jonkun silmään joltain hyvä veli -verkostolta. Jos olisin ottanut sen puolueen aktiivitoimijoiden piiristä, niin sitten oltaisiin länkytetty siitä, että puoluekaveri palkitaan.

– Pikemminkin näen sen niin päin, että kun on 20 vuotta miehen tuntenut, niin tiedän, mitä odottaa.

Eerolan mukaan van der Steen jää virkavapaalle virastaan Kaakkois-Suomen poliisilaitoksella.

Juttua muokattu 19.8.2019 kello 16.51: Lisätty Juho Eerolan kommentit.